Id-Deċiżjoni tal-Kunsill Nru 2003/202/CFSP
tat-18 ta' Marzu 2003
dwar il-varar ta' operazzjoni militari tal-UE f'Dik Li Qabel Kienet ir-Repubblika Jugoslava tal-Maċedonja
IL-KUNSILL TA' L-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 17(2) u l-Artikolu 25 tiegħu,
Wara li kkunsidra l-Azzjoni Konġunta tas-27 ta' Jannar 2003/92/CFSP dwar il-forza ta' l-Unjoni Ewropea f'Dik Li Qabel Kienet ir-Repubblika Jugoslava tal-Maċedonja [1], u b'mod partikolari l-Artikolu 3 tiegħu,
Billi:
(1) Il-President Trajkovski u s-Segretarju Ġenerali/Rappreżentant Għoli skambjaw ittri u ittra oħra kienet riċevuta mill-President Trajkovski fit-13 ta' Marzu, li tistieden lill-Unjoni Ewropea li tillanċja operazzjoni f'Dik Li Qabel Kienet ir-Repubblika Jugoslava tal-Maċedonja.
(2) Il-Kunsill iddeċieda fis-7 ta' Frar 2003 li jaħtar il-Kmandant ta' l-Operazzjoni u l-Kmandant tal-Forzi u li jinnomina l-Kwartieri ta' Operazzjoni għall-forza l-Unjoni Ewropea f'Dik Li Qabel Kienet ir-Repubblika Jugoslava tal-Maċedonja.
(3) Il-Kumitat Politiku u ta' Sigurtà (PSC) iddeċieda fit-18 ta' Frar 2003 li jwaqqaf Kumitat ta' Kontributuri għall-operazzjoni f'Dik Li Qabel Kienet ir-Repubblika Jugoslava tal-Maċedonja.
(4) L-arranġamenti permanenti dwar ir-relazzjonijiet UE tlestew u Skambju ta' Ittri seħħ man-NATO dwar ir-rilaxx ta' assi u kapaċitajiet tan-NATO għall-operazzjoni militari tal-UE f'Dik Li Qabel Kienet ir-Repubblika Jugoslava tal-Maċedonja.
(5) Il-Kunsill approva fit-18 ta' Marzu 2003 il-Pjan Operazzjonali, mibgħut mill-PSC fid-dawl tal-parir assoċjat militari.
(6) Il-Kunsill ta' l-Atlantiku tat-Tramuntana ddeċieda li jittermina l-operazzjoni tiegħu "Armonija Allejata" f'Dik Li Qabel Kienet ir-Repubblika Jugoslava tal-Maċedonja b'effett mill-31 ta' Marzu 2003.
(7) In-negozjati tas-SOFA li għadhom għaddejjin mal-Gvern ta' Dik Li Qabel Kienet ir-Repubblika Jugoslava tal-Maċedonja huma mistennija li jitlestew qabel ma' tintemm l-operazzjoni tan-NATO.
(8) Skond l-Artikolu 6 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunitajiet Ewropej, id-Danimarka ma tipparteċipax fl-elaborazzjoni u l-implimentazzjoni ta' deċiżjonijiet u azzjonijiet ta' l-Unjoni Ewropea li għandhom implikazzjonijiet ta' difiża. Id-Danimarka ma tipparteċipax fl-iffinanzjar ta' l-operazzjoni,
IDDEĊIEDA DAN LI ĠEJ:
Artikolu 1
L-oparazzjoni militari tal-UE f'Dik Li Qabel Kienet ir-Repubblika Jugoslava tal-Maċedonja għandha tiġi vvarata fil-31 ta' Marzu 2003.
Artikolu 2
Il-Kmandant ta' l-Operazzjoni huwa b'dan awtorizzat b'effett immedjat li jirrilaxxa l-ordni ta' attivazzjoni (ACTORD) sabiex jibda l-iskjerament tal-forzi, qabel it-trasferiment ta' awtorità wara l-wasla tagħhom fil-post, u jibda jesegwixxi l-missjoni.
Artikolu 3
Id-dewmien antiċipat ta' l-operazzjoni tal-UE f'Dik Li Qabel Kienet ir-Repubblika Jugoslava tal-Maċedonja huwa ta' sitt xhur. Il-Kumitat tal-Politika u Sigurtà għandu, fuq il-bażi ta' parir ta' l-EUMC, iħejji l-veduti tal-Kmandant ta' l-Operazzjoni, u waqt li jagħti kont ta' l-opinjoni tal-Kumitat tal-Kontributuri, jagħmel din ir-rakkomandazzjoni lill-Kunsill għat-terminazzjoni ta' l-operazzjoni. Dan għandu jsegwi stima tal-progress magħmul biex jintlaħqu l-għanijiet tal-UE.
Artikolu 4
Din id-Deċiżjoni għandu jkollha effett mid-data ta' l-adozzjoni tagħha.
Artikolu 5
Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.
Magħmula fi Brussel, fit-18 ta' Marzu 2003.